Orania word egter steeds – deur die media – omskryf as ‘n wit dorp. Natuurlik is die voorkoms van die meeste inwoners wit (volgens die sensus 98%), maar hierdie feit maak Orania nog nie ‘n dorp vir wittes nie. Wit Britte, Portugese, Swede of Russe val mos ook nie in die doelgroep van die dorp nie.
Ek wonder nou wie vasgevang is in ras-ideologieë en -konstrukte. Is dit die mense van Orania, is dit die joernaliste? Of is dit die hede en verlede van Suid-Afrika waarmee die storie van Suid-Afrika vergelyk word? Is dit die raamwerk van beoordeling?
Ek wil hier nie Orania verdedig nie. Want ja, daar woon mense met rassistiese ideë in Orania – nes in die res van Suid-Afrika. Dit is maar net onregverdig dat joernaliste hierdie rassistiese ideë in Orania probeer te toon, terwyl hulle dit nie in die res van Suid-Afrika doen nie.
Ek dink dit word tyd om Suid-Afrika internasionaal te beskou as ‘n gemeenskap van gemeenskappe in die sin van verskillende bevolkingsgroepe en nie langer in terme van ras nie. Anders kan ‘n mens die kompleksiteit van Suid-Afrika nooit verstaan nie. Ons doen dit mos ook om die kompleksiteit van ander lande – soos Irak en Sirië – te verstaan. Dus waarom nie in Suid-Afrika nie?
En om in rassistiese terme te skryf in artikels waar dit geen sin maak nie of selfs die werklike agterliggende storie blokkeer, sê ook iets oor die rasbeheptheid en die bekrompenheid van die desbetreffende joernalis.
Dit is tyd om die ras-konstruk as iets uit die verlede te beskou. Dit is tyd vir ‘n nuwe raamwerk binne die joernalistieke beriggewing.